
Koosolek toimus 08.04.2015 kell 18.00 – 20.15 Kuusalu Keskkooli lugemissaalis

Osalesid: Anu Kirsman (Kuusalu valla esindaja), Heleri Śelemba (õpetajate esindaja), Heleri Paiste (lastevanemate esindaja), Margus Soom (lastevanemate esindaja), Ingrit Keerma (õpetajate esindaja), Piret Kamber (lastevanemate esindaja), Meelis Skeber (õpilaste esindaja), Maria Antons-Valner (lastevanemate esindaja), Heli Ainjärv (lastevanemate esindaja), Heigo Vija (lastevanemate esindaja), Vello Sats (direktor), Aili Kontus (õppealajuhataja).
Kutsutud: Astrid Rõuk, Elle Halliksaar, Katrin Kirsila
Protokollile on lisatud Astrid Rõugu poolt koostatud slaidisari õpilaste rahulolu-uuringu põhjalike andmetega.

PÄEVAKORD
1. Kooli tugisüsteemi tutvustus ja arutelu
2. Rahulolu-uuringu tutvustus ja arutelu
3. Informatsiooni vahetamine ja jooksvad küsimused.

1. Kooli tugisüsteemi tutvustus ja arutelu 
1.1 Koolis on loodud väikeklassid, õpiabirühmad, logopeediline abi  õpiraskustega õpilastele. Kuidas rakendatakse aga kaasava hariduse põhimõtteid suhtlemis- ja koostööraskustega (nt. autismispektrihäired) õpilaste puhul? Millist kohandatud, lapse eripärast ja vajadustest lähtuvat õpikeskkonda pakutakse sellistele lastele Kuusalu koolis?
Katrin Kirsila: Koostööraskustega lastega ei juhtu midagi üleöö, see on pikk protsess. Meil on õpiabirühmad, seal õpib mitmeid koostööraskustega lapsi, sest see on rahulikum õpikeskkond. Soovitusi tehakse vastavalt erisustele. Pakume õpetajatele välja variante, kuidas lapsele sobivat toetust pakkuda. Rühmatööde puhul aitavad psühholoog, sotsiaalpedagoog. 
Astrid Rõuk: Rühmatöö puhul on oluline jälgida, et ei satuks kokku mitu koostööraskusega last või lapsed, kes lihtsalt omavahel ei sobi.
Katrin Kirsila: Kui õpetaja tugispetsialistide poole pöördub, ei pruugi ka kohe valmis lahendust saada, aga me saame sel juhul koos mõelda, mil viisil edasi liikuda.
Ingrit Keerma: Tugispetsialistid valmistavad õpetajaid ka infoga ette, kuid ikkagi ei ole me päris valmis, sest ettetulevaid olukordi ei tea kunagi ette.
Katrin Kirsila: Me oleme kogunud teemasid ja erinevaid materjale, mida saavad õpetajad vajadusel jälle üle lugeda.
Vello Sats: Tugispetsialistid on meie toetust vajavad lapsed kaardistanud, aga kõigil meie õpetajatel ei ole piisavalt oskusi selliste lastega töötamiseks. 
Katrin Kirsila: Keeruliste olukordade puhul pöördutakse sotsiaalpedagoogi poole, kes saab aidata, vaiksemat töökeskkonda pakkuda. Sel viisil saab laps vaiksemas keskkonnas õppida. 
Elle Halliksaar: Eriti raske on noortel õpetajatel, kes on alles kooli tulnud. Neil pole veel kogemusi keeruliste olukordadega toimetulekuks. Kui lapsed tulevad minu juurde, siis on esmane nendega kontakt saada. Ilma selleta ei toimu midagi. 
Ingrit Keerma: Tuleb ette olukordi, kus laps tuleb tunnist kõrvaldada, sest häirib tugevalt teiste tööd või on lausa ohtlik endale ja teistele.
Katrin Kirsila: Psühholoog ja logopeed on ka sageli valmis, et vajadusel tund üle võtta, kui tekib probleeme. Abiõpetaja olemasolu puhul on veel lihtsam. Individuaalne õpe on väga oluline, samuti tehnilised vahendid. Seal, kus on raskused, peaks olema tehnilisi vahendeid eriti palju (nt õpiabirühmades). Probleemiks on vahetund, mil on liikumist, sagimist ja müra oluliselt rohkem ning see ei pruugi kõigile lastele sobida. Rasked on ka ujumistunnid, lapsed vajavad rohkem toetust ja julgustust. 

1.2 Kas tugispetsialistide hinnangul on kaasava hariduse põhimõtteid rakendatud HEV õpilastele Kuusalu koolis  piisavalt ja vajalikul määral?  Kui ei, millised vajadused on täitmata?
Katrin Kirsila: Mina tooks välja, et kaasava hariduse juures on oluline, et kõik lapsed pole alati klassis. On alati ka õpiabirühmi ja individuaalõpet. Kui on väike rühm, väike klass, siis on mõningal juhul lihtsam suhelda ja õppida/õpetada.
Vello Sats: Koolis on mitmeid vaikset keskkonda vajavaid lapsi, kuid meie ruumid on ülerahvastatud ja raske on leida vaikset kohta, eriti vahetundide ajal.
Anu Kirsman: Kõigile lastele Kuusalu koolis õppimine ei sobi, sest tegemist on liiga rohkearvulise õpilaskonnaga kooliga ning ruumi on vähe. Lapsevanemaga tuleb rääkida, milline kool on lapsele parim. 
Katrin Kirsila: Rääkides täitmata vajadustest, siis oleks vaja vahetundides tegevuste läbiviijaid.  Ka pikapäevarühmas vajame inimesi, kes aitaks. Lapsed on päeva lõpuks väsinud ja vajavad kedagi kellega individuaalselt suhelda. Õpetajal on ka selleks ajaks päevatöö seljataga ja lõputult ei jaksa. Vahetundides tuleb aga õpetajal järgmist tundi ette valmistada. Oleks vaja vastavaid projekte ja vabatahtlikke. 
Astrid Rõuk: Lapsevanemate küsitluses on küsimus, kas ollakse nõus kooli aitama. Nõusolijate protsent on väga suur. Hoolekogu saab ehk lapsevanematega sel teemal suhelda?
Vello Sats: Üks tähtis töö ongi vahetunnitöö, meil on praegu üks vastav projekt koostatud, millele saame vastuse juunis. Lapsevanemaid on vaja rohkem kaasata. 
Piret Kamber: Võib-olla tuleks enne kooli vajadusi täpsustada, siis saame üleskutse lastevanematele teha. Võib proovida ka korraldada ühe nädala, kus kutsume lapsevanemaid vahetundidesse appi ning seejärel saame hinnata, kas see töötab. 

1.3 Kuidas on kasvatuslikult põhjendatud 7- aastasele, 1.aastat koolis käivale lapsele rakendatud koolikeeld?  Kas HEV laps saab aru karistuse eesmärgist? Milline on tugispetsialistide hinnangul karistuse eesmärk ja selle oodatav mõju I kooliastme õpilasele?
Katrin Kirsila: Kui laps on ohtlik õpilastele, õpetajale, siis tuleb ta tunnist kõrvaldada. Sellised otsused teeme alati koos lapsevanemaga. Pakume mitut võimalust, näiteks mõnel pereliikmel tugiisikuks tulla või siis koduõpet, vastavalt sellele, millised on võimalused. 
Astrid Rõuk: Oleme lastega vestelnud, nad saavad aru, et selline käitumine on lubamatu. 
Anu Kirsman: Kas võib olla, et laps lihtsalt väsib pikast koolipäevast ning vajaks rohkem puhkust?
Vello Sats: On arutatud ka vaba päeva varianti, lühemaid päevi, oskusainetest vabastamist jne. Me ei tea, millal ja kuidas lapsed väsivad. Me oleme osade lastega seda kasutanud, et nad on näiteks ühel päeval koolis ainult kaks tundi. Või ei käi mingis oskusaines. See on andnud häid tulemusi. 
Katrin Kirsila: Vähem on parem. Üle ei tohi stimuleerida. Pigem võtta algul individuaalne õppekava, hakata suhet arendama ja siis uuesti sammhaaval tunde lisama. Hea on ka see, kui mõlemad vanemad on arutelude ja otsustamiste juures korraga kohal. Lapse jaoks on see väga tähtis, et vanemad ja kool saaks kõik ühesuguse arusaamise.

1.4 Milline on senine praktika tugiisiku kaasamiseks? Kuidas on see toiminud? Millised on reaalsed võimalused tugiisiku kaasamiseks?
Katrin Kirsila: On nii positiivseid kui ka negatiivseid näiteid. Hetkel on meil üks tugiisik. Tugiisikuid võiks olla ühes klassis mitte rohkem kui üks. Kolm täiskasvanut ühes klassis on juba palju.
Vello Sats: Tugiisiku puhul on oluline, et ta saaks lapsega hea suhte. Samas tuleb tal mõista ka lapsevanemate soove ja arusaamu. Lapsevanema ja tugiisiku koostöö peab väga hästi paigas olema. Tugiisikut ei saa me hankida pelgalt lapsevanema soovil. Peab olema nõustamiskomisjoni otsus, rehabilitatsiooniplaan vms. Vallalt ei ole ilma selleta võimalik ka rahastust saada. 
Katrin Kirsila: Laps võib öelda mingil hetkel ka ise, et ta ei soovi kogu aeg kedagi oma kõrvale. Ta kasvab suuremaks ja tunneb end ebamugavalt, sest temal on koguaeg tugiisik kaasas, teistel aga mitte. Ta soovib olla teistega samaväärne. Nende soovidega tuleb siis ka arvestada. 

1.5 Kui palju ja milliseid tugispetsialiste Kuusalu Keskkool hetkel juurde vajab? Mida nende saamiseks on tehtud?
Vello Sats: Otsime juba mitmendat aastat eripedagooge, seda nii Tartu kui Tallinna ülikoolide kaudu, kuid seni pole neid leidnud. 
Astrid Rõuk: Meil on ka õpilaskodus inimene puudu, kes toetaks hariduslike erivajadustega lapsi. 
Vello Sats: Ideaalne oleks, kui ka väikeklasside õpetajad oleks eripedagoogi haridusega. 
Aili Kontus: Abi vajavaid lapsi on aina rohkem, eripedagoogide puudus on aga väga suur.
Ingrit Keerma: Lapsevanemaid tuleb julgustada tugispetsialistidega rohkem suhtlema. 

1.6 Kui palju esineb koolis hinnanguliselt kiusamist? Kuidas selle teada saamine on korraldatud?
Astrid Rõuk: Õpilaste rahulolu uuringu järgi tunneb end turvaliselt 86 % meie kooli õpilastest. 26 % algklasside, 12 % põhikooli ja 7 % gümnaasiumi õpilastest väidavad, et on saanud selle õppeaasta jooksul kiusamist tunda.
Elle Halliksaar: Ka mina küsisin õpilaste käest tagasisidet, 9.klass ütles, et kiusamist on, kuid mitte palju. Löögi alla võivad sattuda uued õpilased, kes kooli vahetavad. Õpetajad, lapsevanemad, ka lapsed ise tulevad kiusamisest teatama. Tulevad lapsed ja räägivad, et nägid midagi, mis võis olla kiusamine. 

1.8. Millistel puhkudel kasutatakse koduõpet? 
Vello Sats: Rakendame tervislikel põhjustel või lapsevanema soovil. Meil on hetkel üks õpilane, kes on koduõppel lapsevanema soovil. Tervislikel põhjustel keegi koduõppel ei ole. 

1.9. Millist tuge tugispetsialistid vajavad ja saavad?
On olnud häid koolitusi. Igal reedel kohtutakse kooli juhtkonnaga, et rääkida nädala probleemid läbi. Ka valla spetsialistidega võiks ühiskoolitusi olla, kuhu on kaasatud teiste koolide õpetajad ja tugispetsialistid. 

1.10. Kuidas saab hoolekogu kaasa aidata tugimeetmete paremale rakendumisele koolis?
Otsige eripedagoog või veel parem kaks. Vabatahtlikud tugiisikud, toetajad, vahetundide sisustajad olid juba teemaks - ka neid on vaja. Me vajame ka täisametikohaga HEV-koordinaatorit, sest töömaht on tohutu. Erivajadustega laste puhul vajab nõustamist ka lapsevanem, selleks on koolil vähe võimalusi ning vajadus on lisajõudude järele. 

2 Rahulolu-uuringu tutvustus ja arutelu

Vello Sats: Küsitlusi viivad läbi Viive Aabel (tehniline pool) ja Astrid Rõuk (sisu). 
Astrid Rõuk: 2013. aastal võtsid II-XII klassi õpilased küsitlusest osa. Ankeedis oli 29 väidet ja viiepallisüsteemis vastamisvõimalused. Oli ka kaks lahtist teemat. 
Vello Sats: Rahulolu toiduga on vähenenud. Seda on ka analüüsitud - hinnad tõusid, mis tähendas odavama toorme soetamist, mis omakorda viis toidu kvaliteedi alla. Vallalt küsiti lisaraha ning seeläbi sai soetada paremaid toiduaineid ning toidu kvaliteet paranes. 
Õpilaste tagasiside on paremaks läinud, sest kasutame elektroonilist varianti, lapsed on julgemad ja kirjutavad hea meelega, mida asjadest arvavad. Lastega vestlemisel ja nende murede kordumisel vestleme õpetajaga. Probleemide korral arutame tekkinud olukorda nii õpilase kui õpetajaga, vajadusel ka lapsevanematega. 
Anu Kirsman: Kuidas küsitlusse küsimused tekivad?
Astrid Rõuk: Enamjaolt on küsimused aastast aastasse samad, et tendentsi näha. Nüüd aga, kui elektrooniliseks oleme läinud, saame rohkem küsimusi lisada.
Vello Sats: Sel aastal rahulolu-uuringuid pole, järgmisel on jälle õpilaste oma. Teeme ka töötajate ja lapsevanemate uuringuid. Meie soov on, et vähemalt aasta lõpus õpetajad küsivad iga klassi käest, mis on hästi, mis halvasti. Seda tehakse õpetajate hulgas aina suureneva huviga. Tagasiside on tähtis ka õpetajale endale. Heaks tagasisidestamise võimaluseks on arenguvestlused õpetajatega. Kui on tekkinud arusaamatusi, siis ei oodatagi arenguvestlust, tullakse juba varem rääkima.
Aili Kontus: me võtame tõesti iga väidet ja pretensiooni tõsiselt, analüüsime ja räägime. 
Anu Kirsman: Järgmise õpilaste rahulolu uuringu tegemisel soovime kooliga koostööd teha ning küsimused enne üle vaadata ning vajadusel sinna küsimusi lisada. 

3. Informatsiooni vahetamine, eelmisel koosolekul räägitud narkootikumide teema 
Heigo Vija: Kui on kahtlus, et alaealine on narkojoobes, siis number on 112 see number ja lähim patrull tuleb. Kohal ollakse umbes 10 minutiga. 
Selleks, et narkojoovet ära tunda, on vaja koolitada ja korduvalt. Ida-Harju politseijaoskonnast on valmis politseinikud tulema, kui me neid vajame. 
Õpilasi on vaja koolitada meditsiinilisest aspektist, kuidas vältida alajahtumist ja kuidas narkojoobes inimest aidata. Siin peaks noori koolitama meditsiinitöötaja. 
Selliseid koolitusi oleks vaja iga aasta, sest muidu läheb meelest. 


Koosoleku  juhataja: Piret Kamber
Protokollija:  Maria Antons-Valner


Hoolekogu järgmine koosolek toimub 27.05.2015 kell 18.00 Kuusalu Keskkooli lugemissaalis

